《中秋夜邬使君邀登广视堂后山玩月同舒少参管都阃》
明代·胡直

佳节秋临半，英寮夜卜欢。官堂登石壁，客席挂林端。

皓月依人至，中天任意看。岂期法署窈，坐揽众山宽。

江汉浮杯杓，轩裳集凤鸾。三星盏底出，万井膝边攒。

香递淮山桂，情倾楚泽兰。醉题鹦鹉赋，倒著鹖鸡冠。

爽气占元化，清辉接广寒。露团光几案，叶落间盘餐。

北海尊犹满，南楼兴未阑。那能羁世网，耐可弃微官。

佳赏应难继，令人忆考槃。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。